Flugmenn hjá IndiGo varaðir við að nota fullt afl í flugtaki Airbus A 320 neo þota frá indverska flugfélaginu IndiGo Indverska flugfélagið IndiGo hefur gefið út viðvörun til flugmanna sinna þar sem þeir eru varaðir við því að setja hámarks afl á hreyflana á nýju Airbus A 320 neo þotum félagsins í flugtaki og í klifri . Viðvörunin er send út í kjölfar 13 atvika sem hafa komið upp á þessu ári sem hefur orsakað bilanir í lágþrýstihluta túrbínunar í PW1100 G hreyflunum sem framleiddir eru af Pratt & Whitney . Talsmaður IndiGo segir að flugmenn muni héðan í frá nota aðeins lægri aflstillingu fyrir flugtak og flugtaksklifur í samræmi við upplýsingar frá Airbus og Pratt & Whitney en komið hefur í ljós að IndiGo er eina flugfélagið sem hefur orðið fyrir barðinu á þessu vandamáli . Airbus segir að flugfélög , sem hafa A 320 neo í flota sínum , geti notað fullt afl á hreyflunum en mælir með að afl sé notað í samræmi við útreiknaða afkastagetu með tilliti til þyngdar , hitastigs auk annarra þátta . IndiGo hefur skipað flugmönnum félagsins að nota ekki meira en 93% af hámarksafli og fara ekki yfir þau mörk fyrr en flugvélarnar eru komnar yfir 25.000 feta hæð . Með því mun það taka flugvélarnar 2 til 3 mínútur lengur að klifra upp í farflugshæð en samt mun það hafa tiltölulega lítil áhrif á eldsneytisnotkun .